b'\n_START_ARTICLE_\nDaiki Ito\n_START_SECTION_\nZa\xc4\x8detki, 2002-04\n_START_PARAGRAPH_\nV za\xc4\x8detku leta 2002 je nastopil v starosti komaj 16 let na treh doma\xc4\x8dih prireditvah za kontinentalni pokal. 11. januarja je na prvi od njih bil najbolj\xc5\xa1i, ko je zasedel tretje mesto na tekmi s prete\xc5\xbeno japonsko udele\xc5\xbebo._NEWLINE_Sledil je nastop na Svetovnem mladinskem prvenstvu, ki je bilo za leto 2002 organizirano v nem\xc5\xa1kem Schonachu. Tam je 26. januarja na tekmi posameznikov zasedel drugo mesto in osvojil srebrno medaljo._NEWLINE_Zatem je pri\xc5\xa1el do prvega nastopa na najvi\xc5\xa1jem nivoju, svetovnem pokalu. To je bilo 13. marca 2002 v \xc5\xa1vedskem Falunu, kjer je zasedel 48. mesto. Nekaj dni kasneje, 17. marca v Oslu je bil \xc5\xbee bolj\xc5\xa1i in se s 33. mestom pribli\xc5\xbeal mestom, ki prina\xc5\xa1ajo to\xc4\x8dke._NEWLINE_V zimi 2002-03 se ni udele\xc5\xbeil tekem za svetovni pokal, do nove prilo\xc5\xbenosti je pri\xc5\xa1el naslednjo sezono, to je bilo v drugem delu sezone 2003-04. V prvem delu zime je nastopal na tekmah za celinski pokal in na eni od njih tudi zmagal. To je bilo 4. januarja 2004 v slovenski Planici, ko je slavil skupaj z Juretom Bogatajem. Na podlagi dobrih rezultatov na teh tekmah je zatem pri\xc5\xa1el do uvrstitve v prvo japonsko ekipo in nastopanja v svetovnem pokalu. \xc5\xbde na prvi tekmi se je izkazal, ko je 23. januarja v Hakubi zasedel deveto mesto in si s tem priboril ne samo prvo uvrstitev med to\xc4\x8dke ampak tudi med najbolj\xc5\xa1o deseterico. Tudi na ve\xc4\x8dini ostalih tekem se je uvr\xc5\xa1\xc4\x8dal med dobitnike to\xc4\x8dk in vsega skupaj zbral 91 to\xc4\x8dk kar je bilo dovolj za skupno 31. mesto, ki ga je zasedel kot tretji najbolj\xc5\xa1i Japonec.\n_START_SECTION_\n2004-17\n_START_PARAGRAPH_\nSvojo prvo uvrstitev na zmagovalni oder je dosegel v sezoni 2004-05, ko je 6. januarja v Bischofshofnu zasedel tretje mesto._NEWLINE_Njegova najbolj\xc5\xa1a sezona je bila v zimi 2011-12. Sezono je za\xc4\x8del 27. novembra na mo\xc5\xa1tveni preizku\xc5\xa1nji v finskem Kuusamu, ki je japonski postavi prinesla drugo mesto. Nato je 9. decembra v Harrachovu zasedel drugo mesto in s tem pri\xc5\xa1el do svoje pete uvrstitve na zmagovalni oder. Dober je bil tudi na Novoletni turneji kjer je bil tretji v Ga-Paju in zasedel \xc5\xa1esto mesto v skupni razvrstitvi turneje. Zatem je 28. januarja pri\xc5\xa1el do svoje prve zmage, ki jo je dosegel v doma\xc4\x8dem Saporu. Naslednji dan je bil ponovno najbolj\xc5\xa1i in se tako veselil dveh zaporednih zmag. Nato je v mesecu marcu dosegel \xc5\xa1e dve zmagi. Prvo dne 4. marca v Lahtiju in drugo \xc5\xa1tiri dni kasneje v Trondheimu. Vsega skupaj je v tej za Ita izjemni sezoni dosegel enajst uvrstitev na oder za zmagovalce, od tega so \xc5\xa1tiri zmage, \xc5\xa1tiri druga in tri tretja mesta. Na koncu je v skupnem se\xc5\xa1tevku s 1131 osvojenimi to\xc4\x8dkami pristal ravno na nehvale\xc5\xbenem \xc4\x8detrtem mestu, kar pa je njegov najbolj\xc5\xa1i dose\xc5\xbeek.'